**ΙΔΕΟπολις**

<https://iliasgiannakopoulos.blogspot.com>

**ΗΛΙΑ ΓΙΑΝΝΑΚΟΠΟΥΛΟΥ**

**ΦΙΛΟΛΟΓΟΥ**

**Αγιά Σοφιά: Η βεβήλωση ενός συμβόλου**

Η μετατροπή της **Αγιάς Σοφιάς** σε τζαμί και η μουσουλμανική προσευχή σε αυτήν αποκάλυψε με τον πιο εμφαντικό τρόπο κάποιες **αλήθειες**, ενώ ταυτόχρονα αποδόμησε κάποιους **μύθους**.



**Πρώτον:** Τα **σύμβολα** αναδεικνύουν το σημείο στο οποίο συγκλίνουν – **συμβάλλουν** το υλικό – το απτό με το άϋλο – ιδέα. Οι αξίες, τα ιδεώδη και τα ιδανικά ενσωματώνονται με τη βοήθεια των συμβόλων στον **αξιακό κώδικα** του ανθρώπου ως οικεία στοιχεία. Λειτουργούν, επίσης, τα σύμβολα ως **ενοποιητικά** στοιχεία μιας κοινότητας ή ενός λαού, αφού αυτά προβάλλουν τις βασικές συντεταγμένες της **ταυτότητας** (εθνικής, θρησκευτικής, πολιτικής…).

**Δεύτερον:** Ο σφετερισμός ή η **προσβολή** των εθνικών ή θρησκευτικών συμβόλων συνιστά ποινικό αδίκημα αλλά και μία **ηθικά** μεμπτή πράξη. Αντίθετα η οικειοποίηση ή η **αποδοχή** ξένων συμβόλων σημαίνει και την αποδοχή του αξιακού συστήματος που ενοικούν σε αυτά. η μουσουλμανική προσευχή στην Αγιά Σοφιά μπορεί να συνιστά μία ευθεία προσβολή ενός κατεξοχήν θρησκευτικού (χριστιανικού) συμβόλου, αλλά ενέχει ταυτόχρονα κι έναν ισχυρό **συμβολισμό**: Τη δύναμη – υπεροχή του μουσουλμανισμού έναντι του Χριστιανισμού (γι’ αυτό και επιλέχτηκε ο συγκεκριμένος ιστορικός ναός).



**Τρίτον:** Η Αγιά Σοφιά αποτελεί το **διαχρονικό** θρησκευτικό σύμβολο για τους Χριστιανούς και ιδιαίτερα τους Ορθόδοξους. Ο **Ελληνισμός** ιστορικά ταυτίστηκε με αυτό και το ανήγαγε σε πυρηνικό στοιχείο της **εθνικής** του **ταυτότητας**: *(«…μας πήρανε την Πόλη μας και την Αγιά Σοφιά μας…» / «σημαίνει κ΄ η αγιά Σοφιά, το μέγα Μοναστήρι»*). Αντίθετα άλλοι ορθόδοξοι λαοί έχουν μία πιο χαλαρή στάση προς το σύμβολο της Αγιάς Σοφιάς, γι’ αυτό και οι πλατωνικές διαμαρτυρίες των πολιτικών ηγετών τους. Για τους καθολικούς χριστιανούς η Αγιά Σοφιά δεν λειτουργεί ως σύμβολο και γι’ αυτό ο **Πάπας** το μόνο που δήλωσε ήταν ***«ότι πονάω πολύ»***.

**Τέταρτον:** Η γνώμη – θέση που διατυπώθηκε πως ***«η Αγιά Σοφιά αποτελεί σύμβολο διαπολιτισμικής συνύπαρξης και διαθρησκευτικού διαλόγου»*** δεν έχει λογική στήριξη και ιστορικό υπόβαθρο. Ο Ιουστινιανός έκτισε τον μεγαλοπρεπή ναό ως αφιέρωμα στη σοφία του Πατρός Θεού και όχι ως χώρο όπου μπορούν να **συγχρωτιστούν** ελεύθερα άτομα και λαοί με διαφορετική σκέψη, ιδεολογία και θρησκευτικές πεποιθήσεις. Καμία ιστορική πηγή δεν υπάρχει που βεβαιώνει πως στο χώρο της Αγιάς Σοφιάς **συνυπήρχαν** ή συνομίλησαν άνθρωποι ή ηγέτες με διαφορετικές θρησκευτικές, πολιτικές, κοινωνικές ή ιδεολογικές καταβολές.

Όταν δεν υπάρχει κλίμα γόνιμου διαλόγου μεταξύ Ορθόδοξων και Καθολικών Χριστιανών, πώς μπορούμε να μιλάμε για ***«διαθρησκειακό διάλογο»***; Ο διάλογος μεταξύ Χριστιανών και Μουσουλμάνων φαντάζει ως μία μακρινή προοπτική. Εξάλλου ο **Ιμάμης** στη μουσουλμανική προσευχή εμφανίστηκε με ξίφος, με ό,τι αυτό εκφράζει σε συμβολικό επίπεδο. Και βέβαια το *«ξίφος»* δεν δημιουργεί κλίμα *«διαθρησκευτικού διαλόγου»*.



Ας μην επικαλούνται, λοιπόν, κάποιοι την έννοια της ***«ανεκτικότητας»*** και την αποκόπτουν από τα δεδομένα που γεννά και επιβάλλει η σκληρή πραγματικότητα. Γιατί κάθε έννοια που δεν αντανακλά την πραγματικότητα, αφυδατώνεται **σημασιολογικά**. Εξάλλου άλλο *«ανεκτικότητα»* κι άλλο μία *«άνευ όρων και ορίων»* ανοχή.

**Πέμπτον:** Όταν ως λαός και πολτιική ηγεσία βλέπεις πως κάποια σύμβολά σου **βεβηλώνονται** από έναν διακηρυγμένο εχθρό σου, αλλά **δεν μπορείς** να αντιδράσεις με τρόπο αποτελεσματικό που να ακυρώνει αυτή τη βεβήλωση, τότε **αναδιπλώνεσαι** και περιφρουρείς ό,τι ακόμη σου ανήκει στον εθνικό σου χώρο. Τον ***«χρόνο»*** και τον ***«τρόπο»*** αντίδρασης (πόλεμος, διάλογος…) θα τον επιλέξουμε εμείς και όχι ο αντίπαλος (Τουρκία…). Αυτό επιτάσσει η **Τέχνη** του **Πολέμου** και η σωστή διπλωματία. Οι προσευχές, οι θρήνοι και οι διαμαρτυρίες είναι χρήσιμα εργαλεία για την **εθνική αφύπνιση** και ευαισθητοποίηση των νεοελλήνων αλλά όχι ικανά για την **εθνική ανάταξη** και τον απογαλακτισμό από την παραδοσιακή ***«εθνική μακαριότητα»***.



**Επιμύθιο**

Η ιστορία μας δίδαξε πως με τη βοήθεια των **συμμάχων** μας - όσοι μάς απόμειναν – πετύχαμε πολλά. Αλλά η βοήθειά τους σήμερα δεν είναι αρκετή χωρίς το δικό μας ***«ξίφος»***. Το διεθνές δίκαιο φαίνεται να είναι ατελέσφορο μπροστά στην ***«ηθική»*** της δύναμης και στο ***«δίκαιο»*** των συμφερόντων.

Ο Θουκυδίδης είναι πάντα επίκαιρος και μάς διδάσκει ακόμη: ***«Ο ισχυρός προχωρά όσο του επιτρέπει η δύναμή του και ο αδύναμος υποχωρεί όσο του επιβάλλει η αδυναμία του»***. Μένει σε μας ως χώρα να συνειδητοποιήσουμε – αφού πρώτα συνυπολογίσουμε το **ισοζύγιο ισχύος** και τα συμφέροντα των διεθνών παικτών – που ανήκουμε: Στους ισχυρούς ή στους αδύναμους;



Όταν την εξωτερική πολιτική την διαμορφώνει η ***«ανάγκη»*** τότε η ***«εθνική μας μοναξιά»*** γιγαντώνεται και η φωνή μας αδυνατίζει. Ο Σολωμός το είδε καθαρά: ***«Μοναχή το δρόμο επήρες, / εξανάλθες μοναχή. / Δεν είν’ εύκολες οι θύρες, / εάν η χρεία τες κουρταλεί».***

* Ας ελπίσουμε το **Οικουμενικό Πατριαρχείο** να μην είναι το επόμενο θύμα του Ισλαμικού επεκτατισμού.